Ġiet inawgurata mill-ġdid l-Għajn tal-Mellieħa li tinsab fin-niżla mill-Mellieħa lejn l-Għadira. Ir-restawr ta’ din l-għajn sar mill-Kunsill Lokali tal-Mellieħa b’investiment ta’ ftit anqas minn €40,000. Għoxrin sena ilu, din l-għajn kienet diġa ġiet restawrata mill-Għaqda Korali u Orkestrali ‘Maria Bambina’ u wara 20 sena minn dak ir-restawr, il-Kunsill ħassu fid-dmir li jikkonserva dan is-sit storiku li huwa fost l-aktar postijiet frekwentati mit-turisti li jgħaddu minn ħdejh bil-mixi. Il-proġett inkluda t-tindif tal-ħitan, sistema ta’ dawl, ir-restawr u tħaddim mill-ġdid tal-għajn innifisha, l-bini mill-ġdid ta’ ħitan tas-sejjieħ u l-bini mill-ġdid tal-plier li huwa wieħed minn ftit li għad fadal fil-Mellieħa, li jimmarka l-post fejn tispiċċa l-art pubblika. Waqt li kien għaddej ix-xogħol ta’ restawr, instabet ukoll mina tal-ilma li kien ilha għexieren ta’ snin ma titnaddaf u għalkemm ma kinitx parti mill-proġett oriġinali, l-Kunsill tal-Mellieħa mpenja ruħu li jkompli għaddej bil-ħidma biex inaddaf u jirrestawra din il-mina wkoll bil-għan li jerġa jinfetaħ il-passaġġ oriġinali tal-ilma. L-Għajn tal-Mellieħa hija sinonima ma’ ħwat li għadhom jeżistu sa’ llum li kienu jintużaw fost oħrajn għax-xorb u għall-ħasil tal-ħwejjeġ. Il-kanali tal-ilma, li minnhom ftit għad baqa’, kienu jintużaw b’sistema ta’ irrigazzjoni biex jissaqqew l-għelieqi tal-madwar u li hemm fil-wied. Fl-antik, ħafna kienu l-familji Melleħin li kienu jieħdu l-ilma magħhom id-dar minn din il-għajn u r-raħħala spiss kienu jieħdu l-merħliet tagħhom biex jixorbu minn din l-għajn ilma ġieri u frisk. L-ilma tal-għajn intuża wkoll mill-bennejja tal-Knisja Parrokkjali tal-Mellieħa. Fiċ-ċerimonja tal-inawgurazzjoni tal-Għajn tal-Mellieħa l-Ħamis filgħaxija ħadu sehem il-Junior Choir and Orchestra tal-Għaqda Korali u Orkestrali ‘Maria Bambina’ u membri tal-grupp Artemocion b’ilbies tradizzjonali Malti. Iċ-ċerimonja tat ukoll bidu għat-tliet ijiem tas-seba’ edizzjoni tal-attività Iljieli Melleħin li se jsir fi tmiem din il-ġimgħa.